Niels Christian Ditleff
Store norske leksikon,Historie,Norsk og nordisk historie,Norges historie,Norges historie fra 1940 til 1945
Niels Christian Ditleff var en norsk diplomat og forfatter. Han er kjent for sin innsats under andre verdenskrig, da han under det tyske angrepet på Polen i 1939 evakuerte 1200 personer, og da han våren 1945 tok initiativet til aksjonen med de hvite bussene, som reddet skandinaviske fanger fra tyske konsentrasjonsleirer.
Diplomat Ditleff var i konsulattjeneste i årene 1903–1916, da han ble legasjonssekretær og chargé d'affaires i Lisboa. Videre var han byråsjef i Utenriksdepartementet fra 1920, legasjonsråd og chargé d'affaires i Warszawa i 1926, sendemann der og i Praha fra 1930, samt i Bucureşti i perioden 1935–1937. Ditleff tok initiativet til og ledet forhandlinger med den polske og tyske armé under bombingen av Warszawa i 1939 og gjennomførte evakuering av 1200 nøytrale borgere. Han flyktet fra Norge i april 1940 til Stockholm, hvor han fikk opprettet Den norske relief-sentral og samarbeidet med de svenske organisasjoner for hjelp til Norge under krigen. Han spilte en ledende rolle i planleggingen av den storstilte hjelpeaksjonen for norske og danske fanger i tyske konsentrasjonsleirer i 1945. I mai 1945 ble Ditleff legasjonssjef i København, og i perioden 1945–1950 var han minister i Helsinki. Forfatter Ditleff skrev flere skuespill; dessuten boken Da Tysklandsfangene ble reddet (1955). Les mer i Store norske leksikon Niels Christian Ditleff i Norsk biografisk leksikon andre verdenskrig hvite busser